
Nunquam  quidem  fit,  ut  irritamento  in  corpora  illato  animata 
cessante,  effectus  etiam  proxime  et  continuo  consequens,  ma- 
teriae mutatio,  statim  et  illico  sit  remota.  Nam  si  fibra  ner- 
vosa irritata  eodem  momento  plane  esset  regenerata,  quo 
desinat  irritatio,  unumquodque  irritamentum,  sive  quam  plurime 
in  eandem  fibram  continenter  incidentia  sive  nulla  omnino 
praecesserunt,  aequaliter  integram  eam  reperiret  et  aequalem 
effectum  provocare  necesse  esset.  Quam  rem  cum  nullo  modo 
ita  se  habere  videamus  et  ulla  alia  ex  causa  derivare  frustra 
conemur,  sententia,  quam  proposuimus,  sponte  consequitur; 
modo  reputemus,  organici  corporis  partes,  quae  sit  earum 
finita  et  mortalis  conditio,  tamdiu  tantum  vice  sua  fungi  posse, 
quamdiu  materiae  istius  mutatio  quendam  modum  et  gradum 
non  transgrediatur,  ita  ut,  quo  major  mutatio  antecedentibus 
irritationibus  jam  facta  sit,  eo  minus  fieri  possit,  ut  novissi- 
mae congruenter  et  plane  respondeat.  Unde  cum  elucet,  cur 
nervus  opticus  paullo  diutius  luminis  fulgentis  irritationi  'ob- 
noxius, postremo  normali  yigore  reagere  desinat,  tum  etiam 
apparet  cur  fibra  motoria  galvanicis,  mechanicis  aliusve  ejus 
generis  irritamentis  diu  in  eam  agentibus  immutabiliter  respon- 
dere non  jam  possit.  Neque  aliter  evenit  iu  irritatione  a 

voluntate  ipsa  profecta  et  mhtoriae  fibrae  illata;  diutius  enim 
perdurante  nulla  jam  normalis  reactio  a fibra  defatigata  mani- 
festatur. Defatigationis  vero  conditio  ea  est,  qua,  quod  mi- 
randum, fibrae  etiam  sensitivae  afficiantur,  cum  a voluntatis 
irritatione  ipsa  in  motorias  tantum  agatur;  quae  perspicue 
ostendit,  fibram  motoriam  usque  ad  majorem  quendam  gradum 
jam  mutatam  impedire  studere,  ne  materia  sua  plus  etiam 
mutetur,  eamque  hunc  in  finem  fibris  vel  sensitivis  adjacen- 
tibus eodem  modo  mutationis  partem,  qua  ipsa  afficienda  esset, 
tradere,  quo  in  fibras  motorias  transferat  ipsi  Yicinas,  unde 
motus  exoriantur  associati,  in  defatigatione  saepissime  animad- 
vertendi. Irritationum  vero,  quae  in  sensitivam  fibram  infe- 
runtur, causae  ne  intra  fines  quidem  suscipientis  easque  sub- 

S 

euntis  organismi  positae  sunt;  rebus  enim  externis  ad  peri- 
pheriam  fibrae  nervosae  admoventur,  ita  ut  effectus  irritationis 
nullo  modo  cum  vi  irritante  communicetur  neque  ab  ea,  ut 
a voluntate  quidem  fit,  respici  possit.  Atque  ideo  multo 
etiam,  si  dicere  licet,  deterior  est  fibrae  sensitivae  condiljo 
quam  motoriae,  quod  fieri  non  solum  potest,  sed  sane ‘haud 
ita  raro  fit,  ut  illa  sola  magis  minusve  ab  aliis  fibris  separata, 
vel  pluries  inter  decursum  in  variis  peripheriae  locis  irrita- 
tioni exposita  sit,  cum  irritamentum  a voluntate  profectum 
motorium  semper  a majore  minoreve  fibrarum  inter  se  illud 
dividentium  parte  una  excipiatur.  Nonne  igitur  exspectandum, 
fibris  etiam  sensitivis,  irritatione  mutalioneque  inde  pendente 
ad  quendum  gradum  progressa,  simile  studium  insitum  esse 
impediendi,  quominus  materia  plus  mutetur,  atque  fibris  moto- 
riis defatigatis  inesse  videmus? 

Eodem  tempore  quo  facultas  systematis  nervosi  statum 


quendam,  qui  motus  reflectorius  appellatus,  subeundi  cognita 
erat,  et  ab  iisdem  viris,  qui  facultatem  illam  primi  recte  per- 
spexerunt, quaestio  est  proposita,  ubi  vera  ejus  sedes  sit: 
ninn  cerebrum  an  medulla  spinalis  an  utrumque  simul  e sen- 
sitivis irritationibus  periphericis  motus  parare  possit?  Al- 
ter eorum,  Marshall  Hali,  soli  medullae  spinali  eam 
tribuit,  alter,  Joannes  Mueller,  cerebro  etiam  aliquantum 
facultatis  ab  altera  in  alteram  fibram  ad  motus  reflectorios 
provocandos  transferendi  inesse  censuit;  nemo  vero  medullae 
spinali  multo  plus  eam  inhaerere  quam  cerebro  affirmare  du- 
bitavit. Causae,  quibus  Mueller  sententiam  suam  confirmat, 
satis  sunt  evidentes  neque  convelli  possunt;  si  enim,  inquit, 
una  sola  medulla  spinalis  motus  reflectorios  gignendi  faculta- 
tem haberet,  non  possent  etiam  provocari  irritamentis  ipsis 
in  nervum  opticum  et  acusticum  incidentibus,  quippe  quas 
irritationes  vel  potius  mutationes  inde  profectas  per  medullam 
spinalem  iter  facere  minime  oporteat,  ut  in  sensorio  percipi- 
antur, quaeque  nihilominus  actionem  reflectoriam  plane  ipsis 
accommodatam  et  iridis  et  membranae  tympani  excitent.  — At 
quam  tandem  ob  causam  medullae  spinali  in  illa  re  efficienda 
principatus  ab  omnibus  tribuatur?  Prae  ceteris  id  est  in 
causa,  quod  motus  reflectorii  non  modo  non  imminuti,  sed 
multo  etiam  fortiores  existere  videntur,  quotiescunque  cerebri 
functiones  sint  turbatae,  vel,  cerebro  prorsus  remoto  vita 
tamen  manente,  plane  sublatae;  tum  vero,  quod  strychnino 
in  corpus  ingesto  maxime  augentur,  quod  venenum,  quum 
cerebri  vires,  neque  volendi  neque  percipiendi  facultatem  tur- 
bare videatur,  ingentes  suos  effectus  per  medullam  solam 
spinalem  provocare  potest.  At  hanc  ipsam  ob  rem,  quod 


cerebri  actione  remota  motus  reflectorii  constanter'  aliqua  ra- 
tione alii  existunt  atque  illa  persistente,  persuasum  esse  debet, 
cerebrum,  num  adsit  an  desit,  nullius  omnino  momenti  in  illa 
re  esse  non  posse.  Quod  quum  intelligerelur , sententia  est 
lata,  cerebrum  vel  voluntatem  in  eo  natam  praebere  etiam 
causam,  cur  motus  reflectorii  normali  statu  fortius  agere  non 
possint  quam  soleant:  quod  judicium  esse  verum  facillime  qui- 
dem omnibus  in  iis  casibus  persuadere  nobis  possumus,  quibus 
motus  reflectorii  conscia  aliqua  a voluntate  profecta  actione 
opprimuntur  vel  debilitantur.  Quae  difPerentia  inter  motus, 
cerebro  vice  sua  fungente  aut  non  fungente,  gignendos  cum 
constanter  et  omnino  semper  reperiatur,  sive  observatione  in 
animalibus  sive  in  hominibus  instituta,  aegerrime  tantum  statui 
potest,  voluntatem  normali  systematis  nervosi  statu  cuivis 
actioni  reflectoriae  aeque  fortiter  se  opponere,  tum  etiam  cum 
minime  ejusdem  conscium  sit  individuum.  Atque  etiam  quae- 
_ rere  licet,  cur  saepissime  motus  reflectorii  oriantur  e levissi- 

mis  quidem  irritamentis,  cum  tamen  vel  minima,  sed  conscia 
voluntatis  actio  eos  omnino  tollere  potuisset;  cur  incognita 
voluntas  hoc  in  casu  ultimas  motus  illius  reliquias  non  sustu- 
lerit, cum  tanquam  vis  idem  efficere  posse  statuenda  sit,  sive 
sciamus  eam  agere  sive  nesciamus? 

In  organismo  oppositione  non  opus  est;  ibi  enim,  ubi 
omnes  partes  ad  unam  eandeinque  ideam  sunt  creatae,  ubi 
singulum  quodque  totius  organismi,  cujus  est  membrum,  opti- 
mae concordiae  satisfacit,  organorum  invicem  sibi  opposita 
actione  non  opus  est,  ut  ex  eorum  demum  contentione  status 
perfectissimus  corporique  accommodatissimus  evadat.  An  fin- 
gere nobis  possumus  voluntatem , sive  sciente  sive  nescio  in- 

dividuo,  agere  posse,  viribus  non  consumtis?  Quod  si  nega- 
verimus, num  organismi  ideae  consentaneum  esse  statuere 
possumus,  eam  demum  motus  reflectorii  partem,  quae  e cer- 
tamine  cum  voluntate,  in  quo  vires  quam  maxime  invicem  se 
tollere  studebant,  victrix  prodierit,  organismi  esse  utilem, 
multis  viribus  frustra  effusis?  Minime-,  neque  enim  oppositio 
separat,  sed  infinita  concordia  conjungit  omnes  corporis  par-  ^ 
tes.  Ea  enim,  quotiescunque  organon  aliquod  vice  sua  fun- 
gendi facultatem  vel  aliquamdiu  vel  in  perpetuum  omisit, 
alterum  ut  in  ejus  locum  succedat  proque  illo,  quam  maxime 
quidem  fleri  potest,  fungatur,  impellitur:  quum  igitur  auctam 
pulmonum  actionem,  magna  cutis  parte  adusta,  ex  illius  con- 
cordiae lege  derivemus,  quid  tandem  contenditur,  cerebri 
actione  remota,  medullam  spinalem  ideo  fortiores  provocare 
motus , quod  ei  cum  voluntate  in  cerebro  posita  pugnandum 
non  amplius  sit? 

Quare  cum  jure  negare  possimus  cerebrum  illa  certe, 
qua  commemoravimus,  ratione  in  motus  reflectorios  parandos 
agere,  quaedam  tamen  cerebri  auctoritas  in  illa  re  sine  ulla 
dubitatione  agnoscenda  sit;  superest  tantum  statuere,  sensatio- 
nem ipsam,  facultatem  omnibus  animalibus  insitam  moderari 
illud  in  omnibus  etiam  animalibus  apparens  phaenomenon. 
Atque  revera  — liceat  enim  jam  hic,  quid  hac  de  re  censea- 
mus, proponere  — sensatio,  quamdiu  plane  sit  accommodata 
gradui  irritationis,  quae  in  finem  fibrae  nervosae  periphericum 
inciderit,  ideo  quod  ipsa  sensatione  nata  effectus  quoque  est 
natus  causae  omnino  satisfaciens,  est  quae  impediat,  ne  ultra 
agatur  neve  ex  eodem  irritamento  extra  sensationem  motus 
etiam  evadat.  Ubi  vero  sensatio,  quippe  qui  sit  effectus  pro- 

prie  gignendus , aliqua  de  causa  aut  omnino  aut  irritamenti 
quidem  gradui  plane  respondens  exoriri  non  potest,  sive  ce- 
rebri ipsius  conditio  sive  aliquid  in  via  illuc  traducente  prae- 
pediat: tum  causa  effectum  satisfacientem  non  reperiens  manet, 
alterumque  etiam  effectum  gignat  necesse  est,  qui  saepissime 
quidem  motus  reflectorius  existit. 

At  normali  etiam  systematis  nervosi  statu,  ubi  nulla  in 
via  ad  cerebrum  ducente  sunt  impedimenta,  ipsumque  per- 
fectissima est  praeditum  sentiendi  et  percipiendi  facultate, 
motus  exoriuntur  reflectorii.  Tum  etiam  pars  mutationis  ab 
irritatione  in  fibra  sensitiva  paratae  non  ad  effectum  provo- 

candum  adhibetur  verum  et  proprium,  quae  est  sensatio,  sed 
ad  motum  absumitur  excitandum. 

Quae  igitur  potest  esse  causa,  cur  fibrae  motoriae  statum 
a fibra  sensitiva  ad  medullam  oblongatam  vel  cerebrum  per- 
ductum via  transversali,  quae  ibi  patet,  in  se  transferant, 
effectumque  gignant  sibi  respondentem,  quem  illi  initio  soli 
quidem  irritatae  certe  ex  parte  praeripientes,  sensationem 
partim  tantum  irritationis  gradui  accommodatam  oriri  patian- 
tur? Aliter  enim  fieri  non  potest;  mutatio,  irritamento  pe- 
ripherico parata,  nec  quatenus  motu  excitato  effectum  repererit 
suum,  sensationis  esse  potest  causa,  nec  motum  efficiet,  qua- 
tenus sensationem  jam  procreaverit.  Nonne  igitur  nihilominus 
ad  motus  reflectorios  explicandos  virium  organicarum  certamen 
aliquod ' statuere  cogamur,  quod  ipsum  superiore  loco  negare 

studuimus?  Minime;  infinita  quaedam  regnat  sapientia,  qua 

perspecta,  hanc  quoque  quaestionem  quomodo  solvamus,  ha- 
bebimus. 

~ . / 

Comprobare  supra  conati  sumus,  organa  tanrdiu  tantum 

vice  sua  fungi  posse,  quamdiu  eorum  materia  ultra  gradum 
quendam  mutata  non  esset.  Res  attulimus,  quae  perspicue 
ostenderent,  imperfecte  tantum  reagi  a nervis,  de 'mutatione, 
irritamento  priore  parata,  nondum  regeneratis.  Ex  incertis 
motibus,  qui  a nervis  defatigatis  efficiuntur,  variisque  inutili- 
bus una  cum  illis  orientibus,  associatis  dictis -et  profi- 
ciscentibus e fibris,  voluntatis  actione  ipsa  non  irritatis; 
denique  e sensatione  propria,  quam  defatigationis  nomine  ap- 
pellamus, quaeque  fibris  mere  motoriis  principio  solis  quidem 
affectis  exoritur,  fibrae  usque  ad  gradum  quendam  jam  mu- 
tatae studium  cognovimus , ulteriorem  persistentis  irritationis 
mutationem  a se  in  alias  fibras  et  motorias  et  sensitivas  ad- 
jacentes transferendi.  Similis  status  atque  in  fibra  motoria  in 
sensitiva  etiam  parari  potest:  nam  et  in  hac  irritationibus  il- 
latis (*)  materiae  mutatio  usque  ad  eum  gradum  aucta  esse 


(*)  Hoc  loco,  quo  materiae  mutationem  ad  majorem  quen- 
dam gradum  adauctam,  motuum  gignendorum  reflectoriorum  causam 
significamus,'  praecavendum  esse  videtur,  ne  concludatur,  omnibus 
in  casibus  irritatione  in  nervi  sensitivi  periphericam  partem  plu- 
ries illata  et  repetita  opus  esse,  ut  illa  materiae  mutationis  multi- 
plicatio evadat.  Unaquaque  potius  singula,  vel  per  minimum 
temporis  spatium  perdurante  irritatione,  conditionem  illam  posse 
repleri  ad  motus  reflectorios,  systemate  nervoso  normaliter  se 
habente,  omnino  quidem  necessariam  facillime  intelligetur , si 
modo  sonorum  velut  originem  in  memoriam  revocemus.  Singulus 
enim  quisque  non  solum  una  corporis  sonantis  actione  videtur 
exortus,  sed  etiam  unam  tantum  nec  repetitam  traductionem  per 
nervum  acusticum  postulare,  ut  ad  percipiendum  existat  idoneus: 
quum  alterum  argumentis  a viris  physicis  constitutis,  alterum  con- 

potest,  ut  mutationem  quamque  ulteriorem  effugere  studeat, 
eamque  non  yia  longitudinali  ad  suam  partem  propriam  cere- 
bralem, sed  transversali  in  fibras  adjacentes  transferat,  inter 
quas  motoriae  affectae  actionem  ipsis  respondentem,  motum 


traria  fieri  ratione  inde  doceamur,  quod  soni  perceptio  omnino 
est  alia  pro  numero  traductionum  finito  temporis  spatio  ad  ce- 
rebrum peractarum.  Omnesque  aliae  irritationes,  fibrae  sensitivae 
periphericae  parti  vel  per  minimum  tempus  admotae,  ex  innume- 
rabilibus etiam  multo  brevioribus  compositae  sunt  habendae;  certe 
ad  percipiendum  eadem  ratione,  qua  ad  unum  audiendum  sonum 
multis  vibrationibus,  traductionibus  saepe  repetitis  per  nervum  et 
medullam  oblongatam  opus  est.  Primum  enim  id  inde  est  deri- 
vandum, quod  nervus  acusticus  non  in  ea  solum  irritamenta,  quae 
sub  aeris  vibrationum  specie,  sed  in  ea  etiam  audiendo  respon- 
det, quae  nulla  re  intermedia  in  eum  ipsum  applicentur;  qua  ex 
re  nihil  aliud  sequi  videtur,  nisi  utrumque  irritamentum  pari  modo 
perduci:  alterum  igitur  eadem  ratione,  plurimis  singulis  traductio- 
nibus, qua  alterum  ad  cerebrum  pervenire,  jam  est  confirmatum. 
Tum  vero  consideremus,  neminem  quidem  dubitare,  quin  ad  irri- 
tationem per  horam  vel  dimidiam  in  eundem  corporis  locum  in- 
ferendam repetita  opus  sit  traductione;  cum  igitur  eadem  res, 
quae  illi  concedatur,  irritationi  minimum  tantum  temporis  spatium 
perduranti  recusetur,  interrogare  jam  licet,  unde  illud  ducendi 
rationis  discrimen  sit  sumendum;  temporis  enim  spatium,  quod 
utraque  permanet  irritatio, 'non  tam  distincte  est  divisum,  sed 
gradatim  potius  alterum  cum  altero  conjunctum,  et  idem  temporis 
minimum  momentum , quod  experientiae  sensuique  vix  sit  animad- 
vertendum, a ratione  in  plures  divisum  cogitari  potest  partes, 
quam  quae  ab  illis  in  hora  vel  tota  vel  dimidia  distinguantur. 

procreant.  — Falso  tamen  suspicamur,  quo  vehementius  et 
intentius  et  latius  patens  sit  irritamentum,  eo  etiam  majorem 
motuum  reflectoriorum  afferri  opportunitatem  gignendorum; 
Immo  irritamentum,  quod  vel  in  unam  tantum  incidit  fibram 
sensitivam  ea  ratione,  ut  nisi  posteriore  functione  periclitata, 
totam  mutationem  ad  finem  suum  cerebralem  perducere  ne- 
queat, extra  sensationem  alios  etiam  effectus  provocare  non 
potest  solum  sed  debet,  respondentes  quidem  mutationis  re- 
siduae parti,  quae  ad  finem  cerebralem  non  perducta,  sensa- 
tionem non  effecerit  effectumque  non  repererit.  Aliud  contra 
irritamentum,  in  majorem  quidem  corporis  superficiei/ partem 
agens,  motu  reflectorio  non  excitato  praeteribit,  quod  mullas 
quidem  fibras  nervosas  afficiens,  singulas  tamen  vehementius 
non  irritaverit,  quin  nequaquam  periclitatae  omnem  irritatio- 
nem ad  partem  suam  cerebralem  perducant,  ipsaeque  sensa- 
tionem provocent  plane  respondentem. 

Consideremus  enim  vim,  qua  irritamentum  quoddam  ve- 
hementius mechanicum,  velut  ictus,  corpus  afficit,  quo  major 
fiat,  eo  etiam  magis  in  telas  inferiores  sub  cute  positas  inci- 
dere et  propagari;  tela  cellularis,  musculi,  ossa  magis  minusve 
a superficie  remota  ab  aucto  impulsu  afficiuntur,  ejusque  vis 
in  illis  non  frangitur  secundum  leges  organicas  velut  secun- 
dum irritabilitatem  ex  abundantia  nervorum  pendentem,  sed 
e legibus  solis  mechanicis,  pro  facultate  resistendi  pendente 
a gradu,  quo  particulae  elementariae  plus  minusve  inter  se 
cohaereant.  Motum  vero  reflectorium  constat  esse  phaenome- 
non, irritamentis  periphericis,  nisi  in  fibras  nervosas  et  eas 
quidem  sensitivas  incidentibus,  non  procreandum.  Quare  ictus 
etiam  vehementis  ea  tantum  pars  motum  illum  efficere  potest, 

quae  in  fibris  centrum  petentibus  frangitur  easque  irritat;  et 
tantum  abest,  ut  aucta  irritamenti  yi,  motus  reflectorii  au- 
geantur, ut  minuantur,  quotiescunque  propter  majorem  im- 
petum praeter  telas  nervis  abundantes  illique  motui  procreando 
faventes,  partes  etiam  afficiuntur  nervis  minus  praeditae  Yel 
plane  carentes,  itaque  ad  illum  proferendum  non  idoneae. 

Jam  vero  organa  cutanea  propter  ipsam  fibrarum  nervo- 
sarum multitudinem  inter  partes  maxime  nervis  abundantes  ad 
motus  reflectorios  gignendos  duabus  de  causis  aptissima  sunt. 
Primum  enim  est  reputdndum,  nervos  cutaneos,  si  non  pror- 
sus et  omnino,  attamen  maxima  ex  parte  fibras  continere 
sensitivas , ita  ut  irritamentum  in  organon  membranaceum  illa- 
tum, quatenus  omnino  in  fibras  nervosas  incidat,  fibras  cen- 
trum petentes,  motum  reflectorium  quae  solae  possint  parare, 
afficiat;  cum  eadem  irritatio  in  aliam  nervis  quidem,  sed  non 
tam  sensitivis  quam  motoriis  aeque , abundantem  telam  illata, 
majore  certe  ex  parte  ad  effectus  via  centrifugali  ducenda 
gignendos  absumatur,  et  minima  tantum,  parte  reliqua  id  om- 
nino efficere  possit,  quod  via  cenlripetali  sit  procreandum. 
Alteram  vero  causam,  quae  organa  membranacea  prae  ceteris 
ad  motus  reflectorios  exhibendos  idonea  facit,  in  illorum  stru- 
ctura fibrarumque  nervosarum  situ  inde  pendente  quaerendam 
putamus.  Harum  enim  decursum  quamquam  parum  accurate  et 
perfecte  adhuc  novimus,  tamen  si  modo  in  universum  membra- 
narum indolem  peculiarem  eam  esse  cogitamus,  ut  earum 
mullo  magis  quam  ullius  alius  telae  directio  longitudinalis  ce-  * 
teras  directiones  superet,  a priori  concludere  jam  licet,  fibras  quo- 
que nervosas  cutaneas  magis  minusve  eundem  praecipue  in  cursum 

dirigi.  Inde  vero  procul  dubio  sequitur,  ut  nervi  cutanei, 
irritationi  cuique  in  membranae  superficialis  vel  minimam  par- 
tem incidenti , non  uno  sed  pluribus  peripheriae  locis  expo- 
siti , jam  ab  una  eodem  cum  effectu  possint  irritari,  qui  in 
aliam  quandam  telam  illato  irritamento,  nisi  repetito,  appe- 
tendus non  sit,  in  qua  quidem  propter  nervorum  decursum, 
multo  minus  directionem  longitudinalem  tenentem,  unaquaeque 
fibra  a singulo  quoque  irritamento  semel  tantum  tangenda  sit. 
Quid  igitur  mirandum,  tantum  abesse  ut  irritamentum,  quo 
fortius  fiat,  itaque  vis  suae  majorem  partem  in  telis  sub  cute 
positis  afficiendis  consumat  atque  frangat,  ad  motum  reflecto- 
rium efficiendum  aptius  non  reddatur,  ut,  telarum  illarum 
structura  a phaenomeno  illo  manifestando  plus  minusve  abhor- 
rente, nihil  ejusmodi  procreans  praetereat?  Nonne  potius, 
quod  evenit,  exspectandum  est,  irritamentum  levissimum  qui- 
dem, quod  cutis  aliusve  organi  membranacei  minimam  tantum 
partem,  brevissimis  interpositis  intervallis,  pluries  titillationis 
modo  afficiat,  ea  ratione,  ut  priusquam  prior  quaevis  mutatio 
*b  irritatione  profecta  regenerata  sit,  posterior  jam  sequatur 
iadem  causa  effecta,  maxime  omnino  ad  actionem  reflectoriam 
proferendam  idoneum  fore? 

Duae  igitur  sunt  causae  principales,  quae  ad  eam,  quam 
proposuimus  -motuum  reflectoriorum  constituendam  definitionem 
perducant.  Primum  enim  lex  quaedam  universalis,  et  in  or-' 
panicis  et  in  anorganicis  aliisque  phaenomenis  explicandis 
lequo  jure  adhibenda:  quamque  causam  effectum  aliquem  se- 
pi debere,  eumque,  quoties  ei  soli  nec  simul  causae  effi- 
cienti res  adversentur  tollentes,  impediri  tantum  posse,  quo- 
minus eadem  qua  antea  ratione  appareat,  nunquam  vero  tolli. 

Alteram  vero  causam  ex  ipsa  organismi  idea  elicimus : stu- 
dium se  ipsum  conservandi  animare  individui  organisationem 
indequc  ejus  etiam  organa ; manifestari  vero  in  arcendo  re- 
sistendoque  omnibus  his  rebus,  quae  facultatem  functiones 
peragendi  organo  erepturae  sint ; quod  quidem  periculum 
quia,  ut  supra  jam  vidimus,  tum  instet,  cum  materia  ad  gra- 
dum quendam  majorem  mutata  sit,  irritatione  perdurante,  ul- 
teriorem ejusdem  certe  organi  metamorphosin  aliqua  ratione 
praecavendam  esse.  At  non  omnibus  in  casibus  aeque  per- 
spicue atque  lioc  in  nostro  elucet,  effectum,  quominus  mani- 
festetur impeditum,  causa  dum  maneat,  ipsum  quoque  etsi 
mutatum  manere;  cum  irritatio  fibram  ulteriori  cuidam  muta- 
tioni resistere  jam  studentem  afficere  pergens,  sensatione 
quidem  in  illa  ipsa  fibra  non  excitata,  in  alios  tamen  adja- 
centes nervos  mutationem  transferens,  effectum  sibi  procreet 
alium.  Velut  acidi  vis  alkali  coercetur;  in  sale,  quod  ex 
utriusque  conjunctione  nascitur,  quiescens  actioneque  sua  pror- 
sus privatum  acidum  videtur;  at  videtur  tantum,  nec  ultra 
quam  primo  aspectui  absconditus  est  ejus  effectus,  nam  re 
vera  permanet  propria  sua  vi  baseos  sibi  oppositae  vim  coer- 
cens eodemque  momento,  quo  illa  aufertur,  solita  priore 

efficacitate,  quam  quidem  nunquam  amiserat,  praeditus  appa- 

\ * 

rens.  — Sed  fieri  etiam  potest,  ut  impedimentum  effectui  re- 
sistens alius  omnino  cujusdam  generis  sit,  nec  in  quo  op- 
pugnando ratione,  qua  acidum  in  basi,  effectus  manifestetur, 
nec  quod  illi  in  aliam  partem  actionem  convertere  permittat; 
cessante  effectu,  cessat  tum  et  causa  ipsa:  quod  quidem  filo 
metallico,  materiam  galvanicam  ducente  abscisso,  ita  evenit, 

ut  eodem  momento  acidi  etiam  chemica  vis  in  metallum  illata 
sit  remota. 

Quare  certa  quaedam  organica  ratio  inter  utrumque,  lon- 
gitudinalem  et  transversalem  ducendi  modum,  ad  iriotum  pro- 
creandum reflectorium  statuenda  videtur.  Fibra  sensitiva,  quam- 
diu  et  ipsa  integra  et  systema  nervosum  omnino  normale 
existit,  irritationem  in  se  illatam  facilius  ad  finem  suam  cere- 
bralem perducet,  quam  inter  viam  alicubi  in  aliam  fibram 
juxta  positam  mutationem  acceptam  transferat.  Ubi  vero  ma- 
jorem quandam  mtlamorphosin  jam  subierat,  studium  sui  con- 
servandi ulteriori  cuidam  mutationi,  quantum  quidem  fieri  pot- 
est, adversans,  viam  longitudinalem  in  una  eademque  fibra 
difficiliorem  reddet  quam  transversalem,  ab  illa  sola  irritata 
in  alteram  adjacentem  hucusque  integram.  Quae  proportio 
quamvis  in  universum  quidem  agnoscenda,  in  singulis  tamen 
casibus  plus  minusve  variabilis  invenitur;  sed' quod  ejus  mem- 
bra semper  respondenti  modo  apparent  mutata,  ita  ut,  quo 
magis  traductio  in  longitudinem  vel  minuatur  vel  augeatur,  eo 
magis  in  transversum  amplificetur  vel  debilitetur,  id  ipsum  ra- 
tionem illam  veram  esse  testatur.  Velut  irritamentis  vehemen- 
tissimis  dolor  perdiu  excitatus,  si  omni  voluntatis  vi  summa- 
que resistentia  musculorum  quaevis  actio  opprimitur,  nec  cla- 
mor nec  gemitus  editur,  multo  difficilior  est  ad  tolerandum, 
quam  motibus  illis  non  impeditis,  ad  libitum  apparentibus.  JEa- 
'dem  forsan  e ratione  narcoticorum  effectus  lenientes  derivandi 
sunt,  quippe  quae  medicamina  in  organis  centralibus  via  trans- 
versali ducendo  maxime  favere,  in  prima  narcotisationis  stadio 

motuum  reflectoriorum  gignendorum  valde  aucta  opportunitate 
comprobatur. 

Jam  vero  ad  quaestionem  transeamus,  qui  sit  locus,  quo 
e materiae  metamorphosi  nimis  adaucta  impedimentum  illud 
nascatur,  quod,  nervo  sensitivo  irritato,  loco  sensationis  ut 
motus  evadat,  efficiat.  Sed  primum  in  memoriam  revocandum 
esse  videtur,  hoc  quidem  loco  de  irritationibus  tantum  intra 
fines  systematis  cerebrospinalis  exortis  tractari.  — Versus 
finem  cerebralem  fibrae  affectae  progrediens  tres  systematis 
nervosi  partes,  nervum  periphericum,  medullam  spinalem  et 
cerebrum  percurrit  irritatio,  Yel  potius  materiae  ab  ea  effecta 
mutatio.  At  quamvis  in  multis  a systemate  nervoso  proficis- 

i 

centibus  actionibus,  medullam  spinalem  organi  centralis  functio- 
nibus praeesse,  negari  non  possit:  in  hoc  tamen  casu,  ubi 
irritamentum,  ut  percipiatur,  ad  cerebrum  ducendum  sit,  me- 
dullam spinalem  nullas  nisi  traducentis  apparatus  partes  agere, 
certissime  constat.  Quod  si  conceditur,  nihil  sequitur  aliud, 
nisi  irritationem  per  nervum  periphericum  pari  atque  per  me- 
dullam spinalem  ratione  perduci;  materiae  illam  metamorpho- 
sin,  quam  irritamentum  in  fibrae  peripherica  parte  procreet, 
eandem  et  immutatam  manere,  etiam  dum  medullam  spinalem 
percurrat;  nec  denique  ullo  modo  fieri  posse,  ut  iu  medulla 
e nimia  materiae  mutatione  impedimentum  quoddam  ductui  lon- 
gitudinali oriatur,  quin  in  ipsa  peripherica  fibrae  parte  jam 
adfuerit.  Quodsi  igitur  haud  ignoramus,  medullam  spinalem 
in  hoc  etiam  casu,  etsi  apparatus  tantum  ducens  debeat  ha- 
beri, propter  structuram  anatomicam  nervo  peripherico  eo  esse 
superiorem,  quod  alterius  fibrae  statum  in  alteram  adjacentem 
ducere  possit,  et  facultatem  quidem  illam  primam  maximcque 
necessariam  conditionem  ad  motus  reflectorios  in  universum 
creandos  esse  scimus:  nullo  tamen  modo  contentio  illa  contra 

ulteriorem  quamque  metamorphosin  hac  de  causa  intra  medul- 
lam spinalem  provocanda  videtur,  quod  in  majorem  jam  gra- 
dum mutata  sit  fibrae  materia,  idque  ipsum  nec  efficere  posse 
apparet,  ut  medulla  spinalis  illa  sua  facultate  omnino  utatur. 
Harum  enim  rerum  altera  tantum  est  accipienda:  aut  materiae 
metamorphosis  in  apparatibus  ducentibus,  in  nervis  et  medulla 
spinali,  nec  omnino  potest  increscere  nec  multiplicari,  quod  in 
eodem  momento,  quo  irritatio  peracta,  ejus  quoque  materiae 
mutatio  est  regenerata  •,  tum  nullius  traducendae  irritationis,  quoW 
cunque  jam  praecesserint,  intererit,  sed  impedite  cerebrum  adi- 
piscetur:  aut  increscere  illa  potest,  tumque  eadem  ratione,  qua 
in  medulla  spinali,  jam  in  fibrae  parte  peripherica  e nimia 
materiae  mutatione  studium  cuidam  ulteriori  resistendi  est  ex- 
ortum. Sin  mihilominus  novum  irritamentum  materiae  sibi  re- 
spondentem mutationem  in  fibrae  partem  periphericam  inculca- 
vit, et  ita  statim  ab  initio  impedimentum  resistens  superavit^ 
modo  ne  iterum  alterum  quoddam  itineri  longitudinali  perfici- 
endo in  medulla  spinali  opponatur,  non  est  quod  tum  etiam 
efficiat,  iit  ab  incepto  cursu  declinet  mutatio  ex  irritatione 
nata,  et  in  transversalem  propagetur  directionem.  — Alterum 
vero  quodvis  impedimentum,  quin  e nimis  adaucta  materiae 
metamorphosi  exortum  sit,  usque  ad  hunc  locum  nec  statui- 
mus nec  respeximus. 

Caveamus  quidem , ne  apparatum  ducentem  organicum 
eundem  atque  anorganicum  esse  arbitremur:  tum  quod  ducto- 
res organici  eas  etiam  res  ducendi  facultatem  habent,  quae 
anorganicis  ne  tanquam  materiae  quidem  ducendae  exislant^ 
tum  quod  vis  ipsa  electrica  et  galvanica,  quam  et  filum  me- 
tallicum et  nervus  animatus  ducere  potest,  ab  hoc  non  eadem 

ratione  atque  ab  illo  quiete  passiveque  se  habente,  sed 
modo  quodam  activo  et  organico  ducitur.  Irritamentum 
enim  electricum  in  musculum  ipsum  applicatum  eo'  tantum 
contractiones  efficere  potest,  quod  per  fibras  nervosas  in 
parte  musculi  exsecta  adhuc  relictas  transit,  nec  motus  ex- 
oriuntur , utroque  filo  galvanico  supra  nervi  muscularis 
contortum  et  deletum  locum  apposito ; simili  ratione  qua 
et  cerebrum  ad  irritamenta  tantum  a nervis  in  se  perducta, 
neque  ad  ea,  quae  nulla  re  traducente  intermedia  ipsum  tan- 
gunt, cum  sensatione  reagere  dicitur.  Attamen,  quanticunque 
sit  in  ducendo  momenti  apparatus  traducentis  propria  actio, 
diutius  certe  quam  ipsa  irritatio  mutatio  inde  exorta  in  illo 
non  manet;  itaque  nec  fieri  potest,  ut  irritamentis  etiam  plu- 
rimis celerrimeque  sibi  succedentibus  admotis,  ad  altiorem  pro- 
grediatur gradum,  quam  qui  singulo  cuique  praesenti  respon- 
deat. *)  Solo  in  cerebro  mutationum  irritamentis  periphericis 
effectarum  regeneratio  simul,  illis  cessantibus,  perfecta  non  est; 
neque  igitur  ulla  nisi  fibrae  sensitivae  pars  cerebralis  e nimia 
metamorphosis  copia  proficiscentem  resistentiam  potest  pro- 
creare. 


0*)  Quod  supra  jam  annotavimus,  id  hic  repetendum  videtur. 
Non  solum  mutatio,  ab  universa  quadam  priore  irritatione  pro- 
fecta, in  nervi  peripherica  et  medullari  parte  est  regenerata  et 
adaequata,  priusquam  sequitur  posterior,  sed  unius  etiam  et  ejus- 
dem irritationis  altera  quaevis  prior  traductio,  quibus  ad  quamque 
perducendam  irritationem  plurimis  opus  esse  cognovimus,  jam  est 
peracta  et  regenerata,  anteaquam  posterior  a peripherica  parte 
incipiatur. 

Quum  hucusque  motus  reflectorios  ea  sub  conditione  ex- 
ortos consideraverimus,  ut  et  cerebrum  et  apparatus  traducen- 
tes plane  normaliter  se  habeant,  illosque  inde  evadere  statue- 
rimus, quod  fibrae  sensitivae  pars  cerebralis  ad  eum  mutata 
sit  gradum,  ut  nisi  regenerata  novam  materiae  mutationem 
subire  nolens,  eam  in  alias  fibras  transferre  studeat : nunc  jam 
ad  eum  vertamur  casum,  quo  irritamentum  periphericum,  vel 
potius  materiae  mutatio  inde  profecta,  statim  ab  initio  centra- 
lem fibrae  affectae  partem  assequi  non  potest,  sive  quod  cere- 
brum ipsum  sentiendi,  i.  e.  mutationem  irritamento  peripherico 

« 

effectam  percipiendi  facultatem  amisit,  sive  quod  illud  inter 
viam  aliqua  re,  quominus  traduceretur,  est  impeditum.  Quae 
res  quamvis  in  universum  easdem  afferant  conditiones  ad  mo- 
tus reflectorios  gignendos,  quas  fibrae  ipsius  resistentia,  e stu- 
dio sui  conservandi  exorta  et  usque  ad  hoc  sola  tractata; 
quamvis  plane  similiter  atque  illa  necessitatem  constituant,  ut 
irritamento  admoto  causa,  cum  via  longitudinali  interrupta  sen- 
sationem sibi  propriam  et  respondentem  procreare  non  possit, 
versus  aliam  vertatur  partem : tamen  motus  reflectorios,  hac 
et  illa  ratione  excitatos,  quantitate  quidem  esse  diversos  aeque 
certo  est  exspectandum  ratione  adhibita,  atque  revera  esse 
docemur  experientia.  In  ea  enim  quam  adhuc  consideravimus 
conditione,  mutationis  irritatione  peripherica  productae  pars 
quaedam  usque  ad  finem  cerebralem  fibrae  ipsius  irritatae  per- 
ducebatur, et  tum  demum,  materiae  metamorphosi  ad  altiorem 
quendam  gradum  ihi  progressa,  mutatio  posteriorem  sequens 
irritationem  vel  irritationis  partem  in  transversum  ad  motus 
reflectorios  proferendos  vertebatur;  in  iis  vero,  quos  nunc 
tractaturi  sumus,  casibus  impedimentum  statim  ab  initio  adest 

et  obstat,  ita  ut  nec  minima  irritationis  parte  ad  id  ipsum 
procreandum  antea  jam  absumta,  tota  mutatio  ad  effectus  via 
transversali  gignendos  adhibeatur.  Jure  igitur  motum  reflecto- 
rium provocandi  praedispositionem  hi  status  augere  dicuntur. 

Primum  hoc  accidit  in  somno.  Facillime  quidem  motus 
reflectorios  per  somnum  oriri  ab  omnibus  agnoscitur.  Cujus 
vero  rei  causa  voluntatis  auctoritati  et  actioni  sublatae  tribue- 
batur; quae  sententia  quam  parum  sit  probanda,  supra  osten- 
disse nobis  videmur,  cum  organismi  ideae  nec  convenire  nec 
respondere  dixerimus,  in  bonae  valetudinis  statu,  quo  quodvis 
organon  vice  sua  fungatur,  perpetuo  aliquantum  ab  altera 
actione  organica  virium  consumi  ad  opprimendam  alteram.  Nec 
majore  jure  aucta  illa  praedispositio  e ratione  quadam  anta- 
gonistica  derivanda  videtur,  qua  ut  medullae  spinalis  facultates 
per  somnum  tantum  augeantur  et  amplificentur,  quantum  cere- 
bri vires  sint  minutae,  efficiatur.  Quod  si  revera  ita  eveniret, 
qui  fieret,  ut  somnus  id,  quod  organismus  assequi  vult,  prae- 
stare posset?  qui  tum,  hic  minutis  illic  auctis,  viribus  parce- 
retur, id  quod  ad  salutem  servandam  maxime  sit  opus? 

Rerum  illarum  causam  in  ratione  quadam  positam  arbi- 
tramur, quae  sponte  jam  sequitur,  dummodo  consideraverimus 
partem  nervorum  cerebralem  per  somnum  facultatem  aliquan- 
tum quidem  amisisse,  mutationem  subeundi  et  percipiendi  irri- 
tatione peripherica  provocatam.  Quum  enim  nullum  obstet 
impedimentum , quominus  illa  mutatio  per  nervi  pariem  peri- 
phericam et  per  medullam  oblongatam  ducatur,  ipse  finis  cere- 
bralis eam  nisi  ad  majorem  qucndam  gradum  adauctam  acci- 
pere non  potest;  quem  donec  sit  assecuta  et  donec  in  cxper- 

gefacto  cerebro  proprium  suum  effectum,  sensationem,  repere- 
rit,  a via  longitudinali  ad  transversalem  verti  erit  coacta. 

Opium,  quos  habeat  effectus  placantes,  dolores  lenientes, 
vel  minimis  adhibitum  dosibus,  et  quam  auctam  afferat  prae— 
dispositionem  ad  motus  reflectorios  gignendos,  majore  veneni 
parte  ingesta,  antea  jam  commemoravimus.  Sane  quidem  ad- 
huc desunt  certae  observationes,  quae  cerebri  sentiendi  facul- 
tatem, eodem  gradu  quo  opio  aliisque  similiter  agentibus  nar- 
coticis sit  imminuta,  majorem  ostendant  oriri  praedisposilionem 
ad  actionem  manifestandam  reflectoriam.  Salis  adhuc  habeba- 
tur illius  phaenomeni  extremos  gradus  in  animalibus  perscru- 
tari; tanto  vero  certius  illo  in  casu  affirmatur,  mutationem 
peripherica  irritatione  exortam,  et  quominus  in  longitudinali 
directione  usque  ad  fibrae  ipsius  irritatae  partem  cerebralem 
perveniat  impeditam,  in  partem  aliam  adhiberi  et  in  transver- 
sum ad  motus  reflectorios  duci  fortissime  parendos. 

Eum  vero  jam  contemplemur  statum,  qui  strychnino  effi- 
ciatur ingesto.  Voluntas  et  sensatio  ut  omnes  animi  faculta- 
tes, quae  nisi  integro  cerebro  perstare  non  possunt,  nec  tur- 

I 

batae  nec  debilitatae  sunt;  individuum  narcotico  illo  infectum 
musculis  in  statu  bonae  valetudinis  arbitrio  suo  subjectis  uti 
vult,  et  quamquam  fines  cerebrales  nervorum  motui  efficiendo 
respondentium  ea,  qua  opus  est,  ratione  afficit,  motus  tamen, 
qui  quidem  non  deficiant,  ab  eis  non  procreantur  musculis, 
a quibus  tendebatur.  Sentitur  etiam  quodque  irritamentum  in 
corpus  illatum,  nec  non  percipit  cerebrum  mutationem  inde 
ortam  et  per  nervos  ipsi  adductam;  sed  a prorsus  alia  corporis 
parte,  quam  quae  irritata  est,  translata  sentitur  vel  fingitur. 
Fibra  enim  primarie  irritata  mutationem  acceptam  usque  ad 

finem  suum  cerebralem  non  perduxit,  sed  intei;  viant  aliis  juxta 
positis  tradidit,  et  centrum  petentibus/  traductionem  usque  ad 
sensorium  perficientibus  sensationemque  procreantibus,  et  cen- 
trum fugientibus  motoriis,  quae  ut  singulum  quodque  irrita- 
mentum periphericum  motus  quidam  sequatur,  efficiunt.  Sine 
dubio  igitur  alcaloideo  illo  omnis  normalis  ratio  inter  tradu- 
ctionem in  longitudinali  directione  eamque  in  transversali  per- 
agendam turbata  et  sublata  est;  quum  enim  naturalis  et  nor- 
malis directio  longitudinalis  ejusdem  fibrae  sit,  quae  in  peri- 
pherica parte  irritata  mutationem  principio  acceperit,  eamqne 
usque  ad  partem  suam  propriam  cerebralem  ducere  debeat, 
materia' fibras  in  medulla  spinali  contentas  transverse  conjun- 
gens, ipajorem  et  meliorem  ducendi  facultatem  sibi  assumpsit, 
quam  fibra  illa  ipsa.  Cujus  rei  effectus  multis  quidem  in  par- 
tibus illis  similes  esse  debent,  qui  resistentia  et  impedimento 
procreabantur,  quod  altera  fibrae  pars  mutationi  ab  altera 
fibrae  parte  recipiendae  objiciebat:  quam  hucusque  solam  mo- 
tuum reflectoriorum  producendarum  causam  cognovimus.  Sed 
omittamus  etiam  causam,  phaenomena  reflectoria  parientem,  in 
utroque  casu  omnino  esse  diversam,  illa  et  ipsa,  quae  strych- 
nino  provocantur,  ab  his,  quae  antea  jam  contemplati  sumus, 
discerni  oportet,  quod  in  casu  altero  impedimentum  in  me- 
dulla spinali,  in  altero  in  fibrae  parte  cerebrali  ipsa  positam 
statuimus.  Inter  effectus  vero  ex  opio  atque  ex  strychiiino 
exortos  diversitas  maxime  quidem  conspicua  et  manifesta  est, 
quod  hoc  veneno  motus  etiam  involuntarii  reflectorii  volunta- 
rios quosque  a cerebro  profectos  comitantes  efficiuntur;  tum 
quod  et  hi,  centrali  voluntatis  irritamento,  et  illi,  peripherica 
irritatione  procreati,  cum  sensatione  conjuncti  esse  possunt, 

eoque  plus  erunt,  quo  magis,  cerebri  facultate  sentiendi  non 
amissa,  praeter  fibras  motorias  etiam  sensitivae  mutationem  a 
fibra  primitus  irritata  ad  medullam  spinalem  adductam  trans- 
versali via  sibi  vindicant.  — Hac  igitur  ratione  phaenomena, 
atrocissimo  et  fortissimo  illo  Yeneno  excitata,  primoque  aspe-‘ 
ctui  nulli  legi  subjecta  apparentia  revera  certa  quadam  norma 
dirigi  elucet;  quod  quidem  quamquam  demonstrasse  jam  satis 
nobis  videmur,  tantum  tamen  addere  liceat,  effectuum  quanti- 
tatem et  vehementiam  irritabilitate  maxime  adaucta  esse  pro-  \ 
genitam,  quae  ut  levissimi  irritamenti  mutationes  vel  eas  su- 
perent efficiat,  quae  valido  corpore  gravissimas  sequantur 
irritationes. 

Postremo  eum  consideremus  statum,  quo  omnium  nervo- 
rum partes  cerebrales  a periphericis,  medulla  spinali  persecta, 
mechanice  sunt  separatae.  Quod  cum  in  animalibus  experi- 
menti causa  ageretur,  quorum  vita  post  ingentem  illum  impe- 
tum diutius  vel  brevius  persisteret,  irritamentis  periphericis 
admotis,  motus  reflectorii  vel  aucti  et  fortiores  in  eorum  ner- 
vorum ditione  semper  apparebant,  quorum  radices  medulla 
spinali  erant  conjunctae.  Quod  organon  cum  hac  in  re  om- 
nino adesse  oportere  cognosceretur,  ut  inter  fibras  motorias 
et  sensitivas  eo  adunatas  ratio  illa  motus  reflectorios  pariens 
intercederet,  concludendum  jam  esse  putabatur,  medullam  spi- 
nalem semper,  systemate  nervoso  etiam  prorsus  normaliter  se 
habente,  motuum  reflectoriorum  locum  esse  genitorefn.  At 
recordemur  tantum,  quidnam  in  illo  peragendo  experimento 
factum  sit:  causa,  irritamentum  periphericum  admotum,  locus, 
q»°  illa  effectus  manifestet  proprios  et  respondentes,  remotus 
est;  medulla  vero  spinalis,  facultate  praedita  ab  altera  fibra 

in  alteram  adjacentem  transverse  ducendi,  erat  relicta : quid 
igitur  mirum,  quod  una  illa  via  ad  effectus  procreandos  sola 
patente  utebatur  causa?  Hanc  igitur  medullae  spinalis  facul- - 
tatem  ansam  fuisse  externam,  cur  hoc  in  casu,  statu  ita  se 
habente,  motus  reflectorii  exorti  sint,  negari  nullo  modo  pot- 
est, certe  enim  permisit,  ut  hac  ipsa  ratione  causa  admota 
effectus  impeditos  posset  manifestare,  sed  revera  cerebrum  re- 
motum erat,  quare  in  medulla  spinali  via  transversalis  ab  irri- 
tatione eo  perducta  esset  petenda.  Aliud  potius  contra  sen- 
tentiam, quae  medullam  spinalem  solum  motus  reflectorios' 
gignentem  locum  significat,  argumentum  inde  derivandum  vide-" 
tur,  quod,  prout  cerebrqm  adsit  aut  deficiat,  motus  illos  per: 
diversas  corporis  partes  propagari,  ab  omnibus  cognoscitur, 
qui  in  illa  re  perscrutanda  versantur.  Quamvis  enim,  quae  est 
adhuc  cerebri  et  medullae  spinalis  anatomica  nostra  cognitio 
minus  accurata  et  perfecta,  maxime  temerarium  sit  dicere, 
in  utriusque  structura  causam  inesse,  cur,  cerebro  relicto, 
motus  reflectorii  magis  per  partes  ab  irritationis  loco  remotas 
propagentur,  sublato  vero  et  ademto,  in  ejus  loci  vicinitatem 
cogantur,  unde  prodiit  irritamentum:  haec  tamen  ipsa  varie- 
tas, magis  minusve  constanter  et  manifeste  semper  animadver- 
tenda, satis  declarat,  irritationem  ex  eadem  fibra  prorsus  in 
alias  transferri,  dum  cerebrum  adsit,  quam  quae  eam  exci- 
piant, dum  deficiat.  Unde  certe  sequitur,  dummodo  statuere 
nobis  liceat,  fibras  in  quas  irritamentum  a primitus  irritata 
transferatur  huic  proxime  esse  adjacentes,  ut  in  alterutro  casu 
locus,,  quo  in  transversam  ducatur  directionem,  plane  sit 
diversus. 

In  extremo  hoc  opusculo  liceat  nobis  paucis  repetere, 
quibus  in  rebus  explicationem  motuum  reflectoriorum  supra 
propositam  constituerimus,  ut  nonnulla  adnectamus,  quae  vel 
in  ipsa  hujus  dissertationis  fronte  posita  essent,  nisi  timendum 
fuisset,  ne  ibi  aliter  intelligerentur  ac  volumus. 

E diversis  sympathicis  nervorum  actionibus  motus  reflecto^ 
rios  solos  tractavimus,  eosque  modo  eatenus,  quatenus  ab  irri- 
tamentis nervis  cerebrospinalibus  admotis  provocantur.  Quam- 
que enim  causam,  quamdiu  ipsa  non  cessarit,  effectum  aliquem 
habere  necesse  esse  contendimus;  sed  effectu,  toti  causae  am- 
bitui omnibusque  in  partibus  respondente  orto,  illi  satisfactum 
eamque  sublatam  esse.  Qua  de  causa  cum  nullo  modo  fieri 
posse  judicemus,  ut  sensatione  ex  irritatione  peripherica  pror- 
sus respondente  nata,  alius  etiam  extra  illum  effectum  eyadat, 
tum  omnino  opus  esse  statuimus,  ut,  ubi  sensatio  parti  tantum 
mutationis  effectae  satisfaciat,  reliqua  pars  alterius  actionis 
fiat  causa;  sive  motus  reflectorii  in  fibras  motorias,  sive  con- 
sensationis  in  fibras  adjacentes  sensitivas,  cerebro  quidem  sen- 
tiendi facultate  non  privato,  translata  mutatione.  Causas  vero, 
quibus  quominus  plenum  reperiret  effectum  in  sensatione  dxci- 
tanda  irritatio  impediretur,  in  eas  dividimus,  quae  systematis 
nervosi  actionibus  turbatis  occurrant,  quo  sublatam  etiam  sen- 
tiendi facultatem  per  somnum  retulimus,  et  quae  statu  omnino 
normali  e fibrae  ad  majorem  quendam  gradum  jam  mutatae 
studio  evadat,  ulteriori  cuique  mutationi  resistendi.  Hac  igi- 
tur ratione  motus  reflectorios  exortos  actionem  esse  judicavi- 
mus e fibris  sensitivis  irritatis  profectam,  cujus  similis  quae- 
idam  e fibris  motoriis  jam  defatigatis  oriatur.  Sed  quod  tem- 
1 pus,  in  quo  utraque  peragatur,  maxime  differt,  illa  interdum 

certe  irritatione  vix  incipiente,  haec  semper  demum,  cum  ma-? 
gis  minusve  diu  jam  duravit  irritatio  a voluntate  proficiscens- 
timendum  est,  ne  haec  ipsa  res  sententiae  nostrae  objiciatur? 
quod  ne  fiat,  haec  nobis  meditari  liceat. 

Nihil  est  omnino,  quo  gradum  mutationis,  in  fibra  cen-i 
trum  petente  ab  irritatione  peripherica,  et  in  motoria  centrum 
fugiente  a voluntatis  irritatione  centrali  effectae;  quantus  sii 
aestimemus,  quamvis  aliquid  statuere,  quod  veri  tantum  simik 
et  propinquum  sit,  jam  salis  duxerimus.  Nec  tamen,  quanta 
alteia  ad  alteram  relata  sit,  definire  non  possumus;  motus 
enim  reflectorius,  fibrae  sensitivae  irritationem  periphericam 
sequens,  tamquam  norma  quaedam  adhiberi  potest,  ad  quam 
in  universum  certe  comparatio  institui  potest;  nihil  tamen 
minus  quam  mathematicam  quandam  subtilitatem  postulare  de- 
bemus. Constat  enim  et  manifestum  est,  mutationem,  quae  a 
fibrae  sensitivae  peripherica  parte  ad  motorias  in  organis  cen- 
tralibus juxta  positas  translata  motum  paret  reflectorium,  eun- 
dem assecutam  esse  oportere  gradum,  atque  quae  a voluntatis 
irritatione  profecta  parem  musculorum  partem  ad  motum  eun- 
dem voluntarium  impellere  possit.  Aestimemus  igitur  ratio- 
nem, quantum  probabiliter  fieri  possit,  quae  inter  numerum 
ponenda  sit  fibrarum  irritationem  vel  mutationem  a peripheria 
ad  organa  centralia  adducentium,  illarumque  motoriarum  ad 
motum  efficiendum  eam  excipientium  et  reducentium : quis  erit, 
qui,  accurata  quidem  cqmpulatione,  quam  nec  facere  licet,  non 
instituta  dubitet  affirmare,  harum  multitudine  illas  valde  supe- 
rari. Nemo  sane  negabit,  numerum  fibrarum  sensitivarum, 
quae  irritatione  in  parvam  membranae  Schneiderianae  par- 
tem illata,  mutationem  inde  exortam  excipiant,  minimum  esse, 

;i  comparetur  cum  motoriarum  multitudine,  quae  ad  musculos 
n sternutatione  inde  provocata  agentes  pertineant;  mutationis 
gitur  etiam  singulae  cuique,  illarum  ad  centrum  ducentium 
nuito  majorem  partem  incidere,  quam  harum  cuique  ab  orga- 
lis  centralibus  ad  peripheriam  reducentium.  Itaque  quum  pari 
atione  voluntatis  irritationem  ad  motus  procreandos  tam  par- 
am modo  mutationem  fibris  nervosis  motoriis  inferre  opor- 
eat,  quid  mirandum,  quod  eae  per  longius  quoque  tempus 
stam  tolerare  possunt  quam  sensitivae,  peripherica  quaque 
rritatione  multo  magis  mutatae?  — 

Natus  sum  ego  MEYERUS  LIEBERMANN , Friedlandiis,- 
Marchiae  oppidulo,  exeunte  h.  s.  anno  XXI,  patre  JOSEPHO,' 
matre  MARIANA  e gente  CALLENBACH,  quibus  longam  et 
felicem  D.  0.  impertiat  vitam,  quotidie  precor.  Fidei  sunt 
adscriptus  veteri.  Literarum  elementis  inter  parietes  domesti- 
cos instructus,  a decimo  aetatis  anno  in  Gymnasio  Leucophaeo 
Berolinensi,  Beat.  KOEPKE  tunc  florente,  litteras  scholasticas 
usque  ad  annum  aetatis  decimum  octavum  edoctus  sum,  unde 
111.  TWESTEN,  rectore  magnifico,  civitati  academicae  et  ab 
111.  IIECKER,  t.  t.  decano  maxime  spectabili,  medicorum  or- 
dini adscriptus,  per  studiorum  quadriennium  scholis  interfui 
liiscfe : 

Cei.  WERDER  de  logice;  111.  STEFFENS  de  psycholo- 
gia;  111.  LICIITENSTEIN  de  zoologia;  111.  KUNTII  de  bota- 
nice;  111.  YVEISS  de  mineralogia;  111.  MITSCIIERLICH  de 
chemia;  Cei.  DOYE  de  physice;  111.  HECKER  de  encyclopae- 
dia  et  methodologia  medicinae;  111.  SCHLEMM  de  osteologia, 
syndesmologia ; 111.  MUELLER  de  analome  et  universali  ct 
organorum  sensuum  et  comparata,  de  physiologia,  de  historia 
evolutionis;  111.  SCIIULTZ  de  physiologia  et  pathologia  uni- 
versali; Cei.  MITSCHERLICII  de  materia  medica;  111.  SCIIOEN- 

LEIN  de  pathologia  et  therapia  speciali;  Cei.  KLUGE  de  arte 
obstetricia;  Cei.  ROMBERG  de  propaedeutice  clinica.  — 

Cei.  WOLFF,  III.  SCHOENLEIN  clinica  frequentavi  medica, 
111.  JUENGKEN  et  III.  DIEFFENBACH  chirurgica,  Cei.  ROM- 
BERG  policlinica  medica,  Cei.  TRUESTEDT  medico-chirur- 
igica,  obstetricium  Cei.  KLUGE. 

Quibus  omnibus  viris,  optime  de  me  meritis,  quas  pos- 
sum maximas  ago  gratias  semperque  habebo. 

Jam  vero  tentaminibus,  et  philosophico  et  medico,  abso- 
lutis, nec  non  examine  rigoroso  rite  superato,  spero  Tore, 
ut  dissertatione  thesibusque  defensis  summi  in  medicina  et 
: chirurgia  honores  in  me  conferantur. 

1.  Paracentesis  abdominis  in  ascilide  non  solum  remedium 

palliativum  et  symptomaticum,  sed  saepe  ad  hydropem 
ipsum  funditus  curandum  omnino  necessarium  haben- 
dum est.  . ‘ 

2.  Inter  rationem  per  intus-susceptionem  et  illam  per  appo- 
sitionem increscendi  nulla  nutritionis  nisi  quantitava  quae- 
dam differentia  interesse  videtur. 

3.  Nervi  sympathici  functiones,  quae  vulg-o  nutrientes  quo- 
que existimantur,  maximam  certe  ad  partem  ex  actioni- 
bus ejus  solis  motoriis  derivari  possunt. 

4.  In  morbis  diversis  tolerantia  quaedam  diversorum  reme- 

diorum  existit,  quae  valido  corpore  vel  omnino  deest 

o i 

vel  multo  tantum  minore  gradu  reperitur. 

5.  Ii,  qui  mutationem  in  nervos  per  irritationem  quandam 
illatam  chemicain  esse  dicant,  re  vera  quidem  idem  af- 
firmant atque  illi,  qui  in  physica  actione,  vibrationum 

velut  modo,  eam  positam  existiment. 


